Dæmdar fjórar milljónir í bætur vegna loftmengunar - Vísir
Dæmdar fjórar milljónir í bætur vegna loftmengunar
25. febrúar 2010 20:12
Konu var í dag dæmdar tæplega 4,2 milljónir í bætur í Hæstarétti vegna líkamstjóns sem hún varð fyrir vegna loftmengunar frá Áburðaverksmiðjunni í Gufunesi fyrir 12 árum. Héraðsdómur Reykjavíkur hafði áður gert fyrirtækinu að greiða konunni tæpar 200 þúsund krónur í bætur.
Atvik málsins voru þau að Áburðaverksmiðjan ræsti sýruverksmiðju sína nálægt heimili konunnar en við ræsinguna var hleypt út um 510 kg af ammoníaki í tveimur lotum í formi heitrar gufu. Talið er starfsmenn fyrirtækisins hefðu sýnt af sér saknæma vanrækslu er þeir vöruðu konuna ekki við losun ammoníaks og annarra loftegunda umræddan dag og gáfu rangar upplýsingar þegar hún kvartaði fyrst um loftmengun.
Hæstiréttur taldi sannað að losun Áburðaverksmiðjunar hefði valdið konunni líkamstjóni. Því var fallist á skaðabótaábyrgð fyrirtækisins og konunni dæmdar bætur fyrir varanlegan miska og varanlega örorku. Áburðaverksmiðjunni var jafnframt gert greiða ríkissjóði tæpar tvær milljónir vegna málskostnaðar í héraði og Hæstarétti.